《漂泊岳阳遇张中行因汎舟洞庭晚宿君山联句》
宋代·丁开

元气无根株，地脉有断绝。日月互吞吐，云雾自生灭。

楚妃结幽互，巴客答清吷。宁知莽苍中，不假巨鳌力。

势阅南纪浮，思随西风发。形影寄孤舟，吾道成鴃舌。

笑谈正凌傲，俯仰不偪侧。每与景物会，未省欢娱毕。

叠翠晚愔愔，堕黄秋的的。鱼龙负赑赑，独鸟去不息。

旷原眇周抱，异境超慌惚。径度万顷空，忽得一拳碧。

稍稍鸡犬近，依依钟梵夕。推门月微堕，煮茗香初歇。

衣裳识霜信，瓶钵了禅悦。事定心源清，梦回斗柄直。

周游兴欲尽，长往计未决。出门更回首，沙水荡虚白。

美哉神禹功，已矣三苗国。山川长不朽，愚智俱可惜。

神交正冥冥，指点空历历。慎勿语俗人，桃源恐相失。

作者简介：宋潭州长沙人，字复见。负气敢言，安抚向士璧被问，开诣阙上疏，言士璧有大功，军府小费，不宜推究。书奏，羁管扬州，岁余卒。